CELEX: 32019R2149
Language: el
Date: 2019-12-13 00:00:00
Title: Εκτελεστικός κανονισμός (ΕΕ) 2019/2149 της Επιτροπής της 13ης Δεκεμβρίου 2019 για την έναρξη επανεξέτασης για νέο εξαγωγέα του εκτελεστικού κανονισμού (ΕΕ) 2019/1379 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας για έναν Κινέζο παραγωγό-εξαγωγέα, με σκοπό την κατάργηση του δασμού όσον αφορά τις εισαγωγές από τον εν λόγω παραγωγό-εξαγωγέα και την υπαγωγή αυτών των εισαγωγών σε καταγραφή

16.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 325/159
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/2149 ΤΗΣ ΕΠΙΤΡΟΠΗΣ
         της 13ης Δεκεμβρίου 2019
         για την έναρξη επανεξέτασης για «νέο εξαγωγέα» του εκτελεστικού κανονισμού (ΕΕ) 2019/1379 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας για έναν Κινέζο παραγωγό-εξαγωγέα, με σκοπό την κατάργηση του δασμού όσον αφορά τις εισαγωγές από τον εν λόγω παραγωγό-εξαγωγέα και την υπαγωγή αυτών των εισαγωγών σε καταγραφή
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («βασικός κανονισμός»), και ιδίως το άρθρο 11 παράγραφος 4 και το άρθρο 14 παράγραφος 5,
         Αφού ενημέρωσε τα κράτη μέλη,
         Εκτιμώντας τα ακόλουθα:
         1.   ΑΙΤΗΣΗ
         
         
                     (1)
                  
                  
                     Η Επιτροπή έλαβε αίτηση επανεξέτασης για «νέο εξαγωγέα» σύμφωνα με το άρθρο 11 παράγραφος 4 του βασικού κανονισμού.
                  
               
                     (2)
                  
                  
                     Η αίτηση υποβλήθηκε στις 27 Μαΐου 2019 από την Universal Cycle Corporation (Gouangzhou) («αιτών»), παραγωγό-εξαγωγέα ποδηλάτων στη Λαϊκή Δημοκρατία της Κίνας («ΛΔΚ»).
                  
               2.   ΥΠΟ ΕΠΑΝΕΞΕΤΑΣΗ ΠΡΟΪΟΝ
         
         
                     (3)
                  
                  
                     Το υπό επανεξέταση προϊόν είναι τα δίτροχα και άλλα ποδήλατα (συμπεριλαμβανομένων των τρίτροχων διανομής εμπορευμάτων, αλλά εξαιρουμένων των μονότροχων), χωρίς κινητήρα, που επί του παρόντος υπάγονται στους κωδικούς ΣΟ 8712 00 30 και ex 8712 00 70 (κωδικοί TARIC 8712007091, 8712007092 και 8712007099), καταγωγής ΛΔΚ.
                  
               3.   ΙΣΧΥΟΝΤΑ ΜΕΤΡΑ
         
         
                     (4)
                  
                  
                     Με τον κανονισμό (ΕΟΚ) αριθ. 2474/93 (2) («αρχική έρευνα»), το Συμβούλιο επέβαλε οριστικό δασμό αντιντάμπινγκ 30,6 % στις εισαγωγές ποδηλάτων καταγωγής ΛΔΚ. Έκτοτε ακολούθησαν αρκετές έρευνες, που τροποποίησαν τα αρχικά μέτρα.
                  
               
                     (5)
                  
                  
                     Με τον κανονισμό (ΕΕ) αριθ. 502/2013 (3), το Συμβούλιο, ύστερα από ενδιάμεση επανεξέταση σύμφωνα με το άρθρο 11 παράγραφος 3 του κανονισμού (ΕΚ) αριθ. 1225/2009 του Συμβουλίου (4), τροποποίησε τα μέτρα. Στην εν λόγω έρευνα δεν εφαρμόστηκε δειγματοληψία στους παραγωγούς-εξαγωγείς στη ΛΔΚ και διατηρήθηκε ο δασμός αντιντάμπινγκ 48,5 % σε επίπεδο χώρας, με βάση το περιθώριο ντάμπινγκ που προσδιορίστηκε με τον κανονισμό (ΕΚ) αριθ. 1095/2005 του Συμβουλίου (5).
                  
               
                     (6)
                  
                  
                     Τα μέτρα που ισχύουν σήμερα είναι μέτρα αντιντάμπινγκ που επιβλήθηκαν με τον εκτελεστικό κανονισμό (ΕΕ) 2019/1379 της Επιτροπής (6), σύμφωνα με τα οποία οι εισαγωγές στην Ένωση του υπό επανεξέταση προϊόντος που παράγεται από τον αιτούντα υπόκεινται σε οριστικό δασμό αντιντάμπινγκ 48,5 %.
                  
               4.   ΛΟΓΟΙ ΤΗΣ ΕΠΑΝΕΞΕΤΑΣΗΣ
         
         
                     (7)
                  
                  
                     Ο αιτών προσκόμισε επαρκή αποδεικτικά στοιχεία ότι δεν εξήγαγε το υπό επανεξέταση προϊόν στην Ένωση κατά την περίοδο έρευνας στην οποία βασίστηκαν τα μέτρα αντιντάμπινγκ (1η Ιανουαρίου 2011 έως 31 Δεκεμβρίου 2011).
                  
               
                     (8)
                  
                  
                     Ο αιτών προσκόμισε επαρκή αποδεικτικά στοιχεία ότι δεν συνδέεται με κανέναν από τους παραγωγούς-εξαγωγείς του υπό επανεξέταση προϊόντος που υπόκεινται στους ισχύοντες δασμούς αντιντάμπινγκ.
                  
               
                     (9)
                  
                  
                     Τέλος, ο αιτών προσκόμισε επαρκή αποδεικτικά στοιχεία ότι άρχισε να εξάγει το υπό επανεξέταση προϊόν στην Ένωση μετά το τέλος της περιόδου της αρχικής έρευνας, και συγκεκριμένα τον Σεπτέμβριο του 2018.
                  
               5.   ΔΙΑΔΙΚΑΣΙΑ
         
         5.1.   Έναρξη
         
         
                     (10)
                  
                  
                     Η Επιτροπή εξέτασε τα διαθέσιμα αποδεικτικά στοιχεία και κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης για «νέο εξαγωγέα» σύμφωνα με το άρθρο 11 παράγραφος 4 του βασικού κανονισμού, με σκοπό τον καθορισμό του ατομικού περιθωρίου ντάμπινγκ του αιτούντος. Εάν διαπιστωθεί πρακτική ντάμπινγκ, η Επιτροπή θα καθορίσει το επίπεδο του δασμού στον οποίο θα πρέπει να υπόκεινται οι εισαγωγές στην Ένωση του υπό επανεξέταση προϊόντος που παράγεται από τον αιτούντα.
                  
               
                     (11)
                  
                  
                     Σύμφωνα με το άρθρο 11 παράγραφος 4, η κανονική τιμή για τον αιτούντα προσδιορίζεται σύμφωνα με τη μεθοδολογία που θεσπίζεται στο άρθρο 2 παράγραφοι 1 έως 6α του βασικού κανονισμού, δεδομένου ότι η τελευταία διαδικασία επανεξέτασης ενόψει της λήξης ισχύος των μέτρων κινήθηκε μετά τις 20 Δεκεμβρίου 2017.
                  
               
                     (12)
                  
                  
                     Οι παραγωγοί της Ένωσης που είναι γνωστό ότι ενδιαφέρονται ενημερώθηκαν σχετικά με την αίτηση επανεξέτασης στις 30 Σεπτεμβρίου 2019 και είχαν τη δυνατότητα να διατυπώσουν τις παρατηρήσεις τους έως τις 11 Οκτωβρίου 2019.
                  
               5.2.   Κατάργηση των ισχυόντων μέτρων και καταγραφή των εισαγωγών
         
         
                     (13)
                  
                  
                     Σύμφωνα με το άρθρο 11 παράγραφος 4 του βασικού κανονισμού, ο ισχύων δασμός αντιντάμπινγκ θα πρέπει να καταργηθεί όσον αφορά τις εισαγωγές στην Ένωση του υπό επανεξέταση προϊόντος που παράγεται από τον αιτούντα. Ταυτόχρονα, οι εν λόγω εισαγωγές θα πρέπει να υπαχθούν σε καταγραφή, σύμφωνα με το άρθρο 14 παράγραφος 5 του βασικού κανονισμού, ώστε να εξασφαλιστεί ότι θα υπάρχει δυνατότητα είσπραξης δασμών αντιντάμπινγκ από την ημερομηνία καταγραφής αυτών των εισαγωγών εάν από την επανεξέταση προκύψει ότι ο αιτών ασκεί πρακτικές ντάμπινγκ. Επιπλέον, η Επιτροπή επισημαίνει ότι δεν είναι δυνατόν, στο παρόν στάδιο, να παρασχεθεί αξιόπιστη εκτίμηση του ποσού της πιθανής μελλοντικής οφειλής, με την επιφύλαξη του άρθρου 9 παράγραφος 4 του βασικού κανονισμού.
                  
               5.3.   Περίοδος της έρευνας επανεξέτασης
         
         
                     (14)
                  
                  
                     Η έρευνα θα καλύψει την περίοδο από την 1η Ιουλίου 2018 έως τις 30 Ιουνίου 2019 («περίοδος της έρευνας επανεξέτασης»).
                  
               5.4.   Έρευνα σχετικά με τον αιτούντα
         
         
                     (15)
                  
                  
                     Η Επιτροπή, για να συγκεντρώσει τις πληροφορίες που κρίνει αναγκαίες για την έρευνά της, κατάρτισε ερωτηματολόγιο για τον αιτούντα, το οποίο είναι διαθέσιμο στον φάκελο προς εξέταση από τα ενδιαφερόμενα μέρη και στον ιστότοπο της Γενικής Διεύθυνσης Εμπορίου: http://trade.ec.europa.eu/tdi/case_details.cfm?id=2428. Ο αιτών πρέπει να υποβάλει το συμπληρωμένο ερωτηματολόγιο εντός της προθεσμίας που καθορίζεται στο άρθρο 4 παράγραφος 2 του παρόντος κανονισμού.
                  
               5.5.   Άλλες γραπτές παρατηρήσεις
         
         
                     (16)
                  
                  
                     Με την επιφύλαξη των διατάξεων του παρόντος κανονισμού, καλούνται όλα τα ενδιαφερόμενα μέρη να γνωστοποιήσουν τις απόψεις τους, να υποβάλουν πληροφορίες και να προσκομίσουν σχετικά αποδεικτικά στοιχεία. Οι πληροφορίες και τα σχετικά αποδεικτικά στοιχεία πρέπει να περιέλθουν στην Επιτροπή εντός της προθεσμίας που καθορίζεται στο άρθρο 4 παράγραφος 2 του παρόντος κανονισμού, εκτός αν προβλέπεται διαφορετικά.
                  
               5.6.   Δυνατότητα ακρόασης από τις υπηρεσίες ερευνών της Επιτροπής
         
         
                     (17)
                  
                  
                     Όλα τα ενδιαφερόμενα μέρη μπορούν να ζητήσουν ακρόαση από τις υπηρεσίες ερευνών της Επιτροπής εντός των προθεσμιών που καθορίζονται στο άρθρο 4 παράγραφος 3 του παρόντος κανονισμού. Κάθε αίτηση ακρόασης πρέπει να υποβάλλεται γραπτώς και να προσδιορίζονται οι λόγοι υποβολής της. Για ακροάσεις σχετικά με θέματα που αφορούν το στάδιο έναρξης της έρευνας, η αίτηση πρέπει να υποβληθεί εντός 15 ημερών από την ημερομηνία έναρξης ισχύος του παρόντος κανονισμού. Στη συνέχεια, οι αιτήσεις ακρόασης πρέπει να υποβάλλονται εντός των συγκεκριμένων προθεσμιών που τάσσει η Επιτροπή κατά την επικοινωνία της με τα μέρη.
                  
               5.7.   Οδηγίες για την υποβολή γραπτών παρατηρήσεων και την αποστολή συμπληρωμένων ερωτηματολογίων και αλληλογραφίας
         
         
                     (18)
                  
                  
                     Οι πληροφορίες που υποβάλλονται στην Επιτροπή για τους σκοπούς των ερευνών εμπορικής άμυνας δεν υπόκεινται σε δικαιώματα πνευματικής ιδιοκτησίας. Τα ενδιαφερόμενα μέρη, πριν υποβάλουν στην Επιτροπή πληροφορίες και/ή δεδομένα τα οποία υπόκεινται σε δικαιώματα πνευματικής ιδιοκτησίας τρίτων, πρέπει να ζητήσουν ειδική άδεια από τον κάτοχο των δικαιωμάτων πνευματικής ιδιοκτησίας που να επιτρέπει ρητά στην Επιτροπή: α) να χρησιμοποιήσει τις πληροφορίες και τα στοιχεία για τους σκοπούς της παρούσας διαδικασίας εμπορικής άμυνας και β) να παράσχει τις πληροφορίες και/ή τα στοιχεία στα ενδιαφερόμενα μέρη της παρούσας έρευνας σε μορφή που να τους επιτρέπει να ασκήσουν τα δικαιώματα άμυνάς τους.
                  
               
                     (19)
                  
                  
                     Όλες οι γραπτές παρατηρήσεις, συμπεριλαμβανομένων των πληροφοριών που ζητούνται στον παρόντα κανονισμό, των συμπληρωμένων ερωτηματολογίων και της αλληλογραφίας, που υποβάλλονται από τα ενδιαφερόμενα μέρη και για τις οποίες ζητείται να αντιμετωπιστούν ως εμπιστευτικές, φέρουν την ένδειξη «Περιορισμένης διανομής» («Limited») (7). Τα ενδιαφερόμενα μέρη που υποβάλλουν πληροφορίες κατά τη διάρκεια της έρευνας καλούνται να αιτιολογήσουν το αίτημά τους για εμπιστευτική μεταχείριση.
                  
               
                     (20)
                  
                  
                     Τα ενδιαφερόμενα μέρη που υποβάλλουν πληροφορίες με την ένδειξη «Περιορισμένης διανομής» («Limited») οφείλουν να προσκομίσουν μη εμπιστευτικές περιλήψεις τους, σύμφωνα με το άρθρο 19 παράγραφος 2 του βασικού κανονισμού, οι οποίες θα φέρουν την ένδειξη «Προς εξέταση από τα ενδιαφερόμενα μέρη» («For inspection by interested parties»). Οι εν λόγω περιλήψεις πρέπει να είναι αρκούντως λεπτομερείς, ώστε να επιτρέπουν την κατανόηση σε ικανοποιητικό βαθμό της ουσίας των υποβαλλόμενων πληροφοριών εμπιστευτικού χαρακτήρα.
                  
               
                     (21)
                  
                  
                     Αν ένα μέρος που υποβάλλει εμπιστευτικές πληροφορίες δεν εξηγήσει πειστικά τους λόγους για τους οποίους αιτείται την εμπιστευτική μεταχείρισή τους ή δεν προσκομίσει μη εμπιστευτικού χαρακτήρα περίληψή τους στην απαιτούμενη μορφή και ποιότητα, η Επιτροπή μπορεί να μη λάβει υπόψη της τις εν λόγω πληροφορίες, εκτός εάν αποδειχθεί ικανοποιητικά από κατάλληλες πηγές ότι οι πληροφορίες είναι σωστές.
                  
               
                     (22)
                  
                  
                     Τα ενδιαφερόμενα μέρη καλούνται να υποβάλλουν όλες τις παρατηρήσεις και τις αιτήσεις τους μέσω του TRON.tdi https://webgate.ec.europa.eu/tron/TDI), μαζί με σαρωμένες εξουσιοδοτήσεις και πιστοποιητικά.
                  
               
                     (23)
                  
                  
                     Για να έχουν πρόσβαση στο TRON.tdi, τα ενδιαφερόμενα μέρη πρέπει να διαθέτουν λογαριασμό EU Login. Πλήρεις οδηγίες σχετικά με τον τρόπο εγγραφής και τη χρήση του TRON.tdi διατίθενται στη διεύθυνση https://webgate.ec.europa.eu/tron/resources/documents/gettingStarted.pdf.
                  
               
                     (24)
                  
                  
                     Με τη χρήση του TRON.tdi ή του ηλεκτρονικού ταχυδρομείου, τα ενδιαφερόμενα μέρη δηλώνουν ότι συμφωνούν με τους κανόνες που ισχύουν για την ηλεκτρονική υποβολή στοιχείων, οι οποίοι εμπεριέχονται στο έγγραφο «ΑΛΛΗΛΟΓΡΑΦΙΑ ΜΕ ΤΗΝ ΕΥΡΩΠΑΪΚΗ ΕΠΙΤΡΟΠΗ ΣΕ ΥΠΟΘΕΣΕΙΣ ΕΜΠΟΡΙΚΗΣ ΑΜΥΝΑΣ», το οποίο δημοσιεύεται στον ιστότοπο της Γενικής Διεύθυνσης Εμπορίου: http://trade.ec.europa.eu/doclib/docs/2011/june/tradoc_148003.pdf.
                  
               
                     (25)
                  
                  
                     Τα ενδιαφερόμενα μέρη πρέπει να δηλώσουν την επωνυμία, τη διεύθυνση, τον αριθμό τηλεφώνου και έγκυρη διεύθυνση ηλεκτρονικού ταχυδρομείου, και να διασφαλίσουν ότι η παρεχόμενη διεύθυνση ηλεκτρονικού ταχυδρομείου είναι λειτουργική και επίσημη επιχειρηματική διεύθυνση ηλεκτρονικού ταχυδρομείου, η οποία ελέγχεται σε καθημερινή βάση. Από τη στιγμή που θα υποβληθούν τα στοιχεία επικοινωνίας, η Επιτροπή θα επικοινωνεί με τα ενδιαφερόμενα μέρη μόνο μέσω του TRON.tdi ή ηλεκτρονικού ταχυδρομείου, εκτός εάν τα εν λόγω μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή εκτός εάν η φύση του προς αποστολή εγγράφου απαιτεί τη χρήση συστημένης επιστολής. Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που εφαρμόζονται για την υποβολή παρατηρήσεων μέσω του TRON.tdi και μέσω ηλεκτρονικού ταχυδρομείου, τα ενδιαφερόμενα μέρη θα πρέπει να συμβουλεύονται τις οδηγίες επικοινωνίας με τα ενδιαφερόμενα μέρη που αναφέρονται ανωτέρω.
                     
                                 Διεύθυνση αλληλογραφίας της Επιτροπής:
                              
                           
                                 European Commission
                              
                           
                                 Directorate-General for Trade
                              
                           
                                 Directorate H
                              
                           
                                 Office: CHAR 04/039
                              
                           
                                 1049 Bruxelles / Brussel
                              
                           
                                 BELGIQUE / BELGIË
                              
                           
                                 TRON.tdi: https://webgate.ec.europa.eu/tron/tdi
                              
                           
                                 Email:TRADE-R711-BICYCLES-DUMPING@ec.europa.eu
                              
                           
               6.   ΑΡΝΗΣΗ ΣΥΝΕΡΓΑΣΙΑΣ
         
         
                     (26)
                  
                  
                     Εάν ένα ενδιαφερόμενο μέρος αρνείται την πρόσβαση στις απαραίτητες πληροφορίες, δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε θετικά είτε αρνητικά, με βάση τα διαθέσιμα στοιχεία, σύμφωνα με το άρθρο 18 του βασικού κανονισμού.
                  
               
                     (27)
                  
                  
                     Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα στοιχεία, σύμφωνα με το άρθρο 18 του βασικού κανονισμού.
                  
               
                     (28)
                  
                  
                     Αν ένα ενδιαφερόμενο μέρος αρνείται να συνεργαστεί ή συνεργάζεται μεν αλλά μόνο εν μέρει, οπότε τα συμπεράσματα βασίζονται στα διαθέσιμα στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ’ ό,τι θα ήταν αν είχε δεχτεί να συνεργαστεί.
                  
               7.   ΣΥΜΒΟΥΛΟΣ ΑΚΡΟΑΣΕΩΝ
         
         
                     (29)
                  
                  
                     Τα ενδιαφερόμενα μέρη μπορούν να ζητήσουν την παρέμβαση του συμβούλου ακροάσεων για τις διαδικασίες εμπορικών προσφυγών. Ο σύμβουλος ακροάσεων εξετάζει τις αιτήσεις πρόσβασης στον φάκελο, τις διαφορές σχετικά με τον εμπιστευτικό χαρακτήρα εγγράφων, τις αιτήσεις παράτασης προθεσμιών και κάθε άλλη αίτηση που αφορά τα δικαιώματα άμυνας των ενδιαφερόμενων μερών, καθώς και τις αιτήσεις που υποβάλλονται από τρίτους, όπως αυτές ενδέχεται να προκύψουν κατά τη διαδικασία.
                  
               
                     (30)
                  
                  
                     Ο σύμβουλος ακροάσεων μπορεί να διοργανώσει ακροάσεις και να μεσολαβήσει μεταξύ των ενδιαφερόμενων μερών και των υπηρεσιών της Επιτροπής, ώστε να εξασφαλιστεί η πλήρης άσκηση των δικαιωμάτων άμυνας των ενδιαφερόμενων μερών. Η αίτηση ακρόασης από τον σύμβουλο ακροάσεων θα πρέπει να υποβάλλεται γραπτώς και να εξηγούνται οι λόγοι υποβολής της. Ο σύμβουλος ακροάσεων εξετάζει την αιτιολόγηση των αιτήσεων. Οι ακροάσεις αυτές θα πρέπει να πραγματοποιούνται μόνο αν τα ζητήματα δεν έχουν διευθετηθεί με τις υπηρεσίες της Επιτροπής σε εύθετο χρόνο.
                  
               
                     (31)
                  
                  
                     Κάθε αίτηση πρέπει να υποβάλλεται εγκαίρως και χωρίς καθυστέρηση, ώστε να μην τίθεται σε κίνδυνο η ομαλή διεξαγωγή της διαδικασίας. Για τον σκοπό αυτό, τα ενδιαφερόμενα μέρη θα πρέπει να ζητήσουν την παρέμβαση του συμβούλου ακροάσεων το νωρίτερο δυνατόν μετά την επέλευση του γεγονότος που δικαιολογεί αυτή την παρέμβαση. Καταρχήν, τα χρονικά πλαίσια που καθορίζονται στο άρθρο 4 παράγραφος 3 του παρόντος κανονισμού για την υποβολή αιτήματος ακρόασης με τις υπηρεσίες της Επιτροπής ισχύουν, τηρουμένων των αναλογιών, και για τις αιτήσεις ακρόασης με τον σύμβουλο ακροάσεων. Όταν τα αιτήματα ακρόασης υποβάλλονται εκπρόθεσμα, ο σύμβουλος ακροάσεων εξετάζει επίσης τους λόγους αυτής της καθυστέρησης, τη φύση των ζητημάτων που εγείρονται και τον αντίκτυπο των εν λόγω ζητημάτων στα δικαιώματα άμυνας, λαμβάνοντας δεόντως υπόψη το συμφέρον της χρηστής διοίκησης και την έγκαιρη ολοκλήρωση της έρευνας.
                  
               
                     (32)
                  
                  
                     Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον ιστότοπο της ΓΔ Εμπορίου: http://ec.europa.eu/trade/trade-policy-and-you/contacts/hearing-officer/.
                  
               8.   ΧΡΟΝΟΔΙΑΓΡΑΜΜΑ ΤΗΣ ΕΡΕΥΝΑΣ
         
         
                     (33)
                  
                  
                     Σύμφωνα με το άρθρο 11 παράγραφος 5 του βασικού κανονισμού, η έρευνα θα ολοκληρωθεί εντός εννέα μηνών από την ημερομηνία έναρξης ισχύος του παρόντος κανονισμού.
                  
               9.   ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ
         
         
                     (34)
                  
                  
                     Η επεξεργασία των δεδομένων προσωπικού χαρακτήρα που θα συγκεντρωθούν στο πλαίσιο της παρούσας έρευνας θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (8).
                  
               
                     (35)
                  
                  
                     Για την ενημέρωση όλων των προσώπων σχετικά με την επεξεργασία δεδομένων προσωπικού χαρακτήρα στο πλαίσιο των δραστηριοτήτων εμπορικής άμυνας της Επιτροπής, διατίθεται ανακοίνωση για την προστασία δεδομένων στον ιστότοπο της ΓΔ Εμπορίου: http://ec.europa.eu/trade/policy/accessing-markets/trade-defence/
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Κινείται διαδικασία επανεξέτασης του εκτελεστικού κανονισμού (ΕΕ) 2019/1379 σύμφωνα με το άρθρο 11 παράγραφος 4 του κανονισμού (ΕΕ) 2016/1036, ώστε να καθοριστεί αν θα πρέπει να επιβληθεί ατομικός δασμός αντιντάμπινγκ στις εισαγωγές δικύκλων και άλλων ποδηλάτων (συμπεριλαμβανομένων των τρίτροχων διανομής εμπορευμάτων, αλλά εξαιρουμένων των μονότροχων), χωρίς κινητήρα, που επί του παρόντος υπάγονται στους κωδικούς ΣΟ 8712 00 30 και ex 8712 00 70 (κωδικοί TARIC 8712007091, 8712007092 και 8712007099), καταγωγής Λαϊκής Δημοκρατίας της Κίνας, τα οποία παράγονται από την Universal Cycle Corporation (Guangzhou) (πρόσθετος κωδικός TARIC C453).
         
         
            Άρθρο 2
            Ο δασμός αντιντάμπινγκ που επιβλήθηκε με τον εκτελεστικό κανονισμό (ΕΕ) 2019/1379 καταργείται όσον αφορά τις εισαγωγές που προσδιορίζονται στο άρθρο 1 του παρόντος κανονισμού.
         
         
            Άρθρο 3
            Οι τελωνειακές αρχές λαμβάνουν τα κατάλληλα μέτρα για την καταγραφή των εισαγωγών στην Ένωση που προσδιορίζονται στο άρθρο 1 του παρόντος κανονισμού, σύμφωνα με το άρθρο 11 παράγραφος 4 και το άρθρο 14 παράγραφος 5 του κανονισμού (ΕΕ) 2016/1036.
            Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού.
         
         
            Άρθρο 4
            
               1.   Τα ενδιαφερόμενα μέρη οφείλουν να αναγγελθούν ερχόμενα σε επαφή με την Επιτροπή εντός 15 ημερών από την ημερομηνία έναρξης ισχύος του παρόντος κανονισμού.
            
            
               2.   Τα ενδιαφερόμενα μέρη, προκειμένου να ληφθούν υπόψη οι παρατηρήσεις τους κατά την έρευνα, οφείλουν να κοινοποιήσουν τις απόψεις τους γραπτώς και να απαντήσουν στο ερωτηματολόγιο ή να υποβάλουν τυχόν άλλες πληροφορίες εντός 37 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης, εκτός αν ορίζεται διαφορετικά.
            
            
               3.   Τα ενδιαφερόμενα μέρη μπορούν επίσης να ζητήσουν, μέσα στην ίδια προθεσμία των 37 ημερών, να γίνουν δεκτά σε ακρόαση από την Επιτροπή. Για ακροάσεις σχετικά με θέματα που αφορούν το στάδιο έναρξης της έρευνας, η αίτηση πρέπει να υποβληθεί εντός 15 ημερών από την ημερομηνία έναρξης ισχύος του παρόντος κανονισμού. Κάθε αίτηση ακρόασης πρέπει να υποβάλλεται γραπτώς και να προσδιορίζονται οι λόγοι υποβολής της.
            
         
         
            Άρθρο 5
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 13 Δεκεμβρίου 2019.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  Κανονισμός (ΕΟΚ) αριθ. 2474/93 του Συμβουλίου, της 8ης Σεπτεμβρίου 1993, για την επιβολή οριστικού δασμού αντιντάμπινγκ στις εισαγωγές στην Κοινότητα ποδηλάτων καταγωγής Λαϊκής Δημοκρατίας της Κίνας και για την οριστική είσπραξη του προσωρινού δασμού αντιντάμπινγκ (ΕΕ L 228 της 9.9.1993, σ. 1).
         
            (3)  Κανονισμός (ΕΕ) αριθ. 502/2013 του Συμβουλίου, της 29ης Μαΐου 2013, για την τροποποίηση του εκτελεστικού κανονισμού (ΕΕ) αριθ. 990/2011 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας ύστερα από ενδιάμεση επανεξέταση κατ’ εφαρμογή του άρθρου 11 παράγραφος 3 του κανονισμού (ΕΚ) αριθ. 1225/2009 (ΕΕ L 153 της 5.6.2013, σ. 17).
         
            (4)  Κανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343 της 22.12.2009, σ. 51).
         
            (5)  Κανονισμός (ΕΚ) αριθ. 1095/2005 του Συμβουλίου, της 12ης Ιουλίου 2005, για την επιβολή οριστικού δασμού στις εισαγωγές ποδηλάτων καταγωγής Βιετνάμ και για την τροποποίηση του κανονισμού (ΕΚ) αριθ. 1524/2000 για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας (ΕΕ L 183 της 14.7.2005, σ. 1).
         
            (6)  Εκτελεστικός κανονισμός (ΕΕ) 2019/1379 της Επιτροπής, της 28ης Αυγούστου 2019, για την επιβολή οριστικού δασμού αντιντάμπινγκ στις εισαγωγές ποδηλάτων καταγωγής Λαϊκής Δημοκρατίας της Κίνας, μετά την επέκταση της ισχύος του δασμού στις εισαγωγές ποδηλάτων που αποστέλλονται από την Ινδονησία, τη Μαλαισία, τη Σρι Λάνκα, την Τυνησία, την Καμπότζη, το Πακιστάν και τις Φιλιππίνες, είτε έχουν δηλωθεί ως καταγωγής των εν λόγω χωρών είτε όχι, μετά την επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 (ΕΕ L 225 της 29.8.2019, σ. 1).
         
            (7)  Έγγραφο που φέρει την ένδειξη «Περιορισμένης διανομής» («Limited») είναι εμπιστευτικό σύμφωνα με το άρθρο 19 του βασικού κανονισμού και το άρθρο 6 της συμφωνίας του ΠΟΕ σχετικά με την εφαρμογή του άρθρου VI της GATT 1994 (συμφωνία αντιντάμπινγκ). Το έγγραφο αυτό επίσης προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (ΕΕ L 145 της 31.5.2001, σ. 43).
         
            (8)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών (ΕΕ L 295 της 21.11.2018, σ. 39-98).